《中秋见怀》
宋代·许及之

明月出海底，先照彤庭墀。正以合德故，争效朝宗驰。

须臾散精彩，普率扬明辉。常时或显晦，所历随茫瀰。

及兹秋中气，燎然光满规。岂但碧汉澄，无复宿雾披。

如坐水晶宫，更泛碧琉璃。凛凛栗肤发，炯炯析毫釐。

竟欲乘浮槎，试与穷垠涯。或拟斫却桂，或云生桂枝。

蟾宫到者折，不生岂不稀。玉斧修何事，倒即无倒期。

沉吟自绝倒，痛饮忘倾攲。兹辰病因仍，良行觉支离。

始行浮云多，犹欲一口吹。东床念斋夕，妙语寄相思。

词到律自协，意古趣更奇。今虽减冰轮，犹照蘸甲卮。

寄声巷南翁，斯辰可无诗。我欲资隽永，庶以得自颐。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。